November 2017

**November 2017**, kroonika

2017. aasta november algas kolmapäeval ja lõppes 30 ööpäeva pärast neljapäeval.

## [[1. november]]

* Ameerika Ühendriikides avalikustas Luure Keskagentuur suure hulga Usāmah ibn Lādini dokumente, mis saadi kätte 2011. aastal tema tapmiseks korraldatud operatsiooni käigus.
* Jaapani parlament valis 312 poolthäälega riigi peaministriks tagasi parlamendivalimised võitnud Liberaaldemokraatliku Partei esimehe Shinzō Abe.
* Kuveidi emiir Şabāḩ IV nimetas mõned päevad varem peaministri ametist tagasi astunud Jābir Mubārak al-Ḩamad aş-Şabāḩi uuesti peaministriks.
* Libeeria ülemkohus peatas ettevalmistused 7. novembril toimuma pidanud presidendivalimiste teiseks vooruks, sest esimese vooru valimistulemuste suhtes esitati rohkelt vaidlustusi.
* Lätis Ādaži polügoonil algas 10. novembrini kestev rahvusvaheline sõjaline õppus "Teraskilp", millel osaleb Eesti kaitseväe üksustest Scoutspataljon.
* Soomes Helsingis toimus Põhja- ja Baltimaade rühma NB8 tippkohtumine, millel osales ka Eesti peaminister Jüri Ratas.
* Suurbritannias astus ametist tagasi kaitseminister Michael Fallon, keda on süüdistatud sobimatus käitumises naisajakirjaniku suhtes 2002. aastal.
* Šveitsis astus välisministrina ametisse Ignazio Cassis.
* Eesti haridus- ja teadusminister Mailis Reps esines Prantsusmaal Pariisis toimunud UNESCO peakonverentsil.
* Eesti siseminister Andres Anvelt ning Politsei- ja Piirivalveameti peadirektor Elmar Vaher avasid Narvas jalakäijate piiripunkti.
* Eestis oli visiidil Liibüa ühtsusvalitsuse välisminister Mohamed Taha Siala, kes kohtus oma Eesti kolleegi Sven Mikseriga. Kohtumisel arutati eelkõige illegaalse immigratsiooni ja e-riigi arendamisega seotud küsimusi.
* Tallinnas otsustas Eesti Keskerakonna Tallinna piirkonna nõukogu kiita heaks koalitsioonilepingu sõlmimise erakonnaga Eestimaa Rohelised, millel puudub üldse esindatus Tallinna linnavolikogus. Vastavalt leppele saavad rohelised endale ühe abilinnapea ametikoha. Samuti kinnitas piirkonna nõukogu linnavolikogu esimehe kandidaadiks senise abilinnapea Mihhail Kõlvarti.
* Narva linnavolikogu valis 21 poolthäälega linnapeaks tagasi Eesti Keskerakonna liikme Tarmo Tammiste.
* Kohtla-Järve linnavolikogu valis linnapeaks tagasi Eesti Keskerakonna liikme Ljudmila Jantšenko.
* Rakvere linnavolikogu valis linnapeaks Eesti Reformierakonna liikme, endise Lääne-Viru maavanema Marko Tormi.
* Eestis lõppes võistluslugude esitamine lauluvõistlusele Eesti Laul 2018. Kokku esitati tähtajaks konkursile 258 muusikapala.

## [[2. november]]

* Ameerika Ühendriikide president Donald Trump nimetas Föderaalreservi Süsteemi juhatuse uueks esimeheks senise juhatuse liikme Jerome Powelli.
* Gruusia ülemkohus jättis jõusse madalamas kohtuastmes endisele peaministrile Vano Merabišvilile määratud 6,5-aastase vanglakaristuse parlamendiliikme peksmise korraldamise eest 2005. aastal.
* Islandi president Guðni Thorlacius Jóhannesson tegi uue valitsuse moodustamise ülesandeks parlamendivalimistel teisele kohale jäänud Vasak-Rohelise Liikumise esimehele Katrín Jakobsdóttirile.
* Pakistani endine peaminister Nawaz Sharif pöördus eksiilist kodumaale tagasi, et osaleda kohtuprotsessil, kus menetletakse talle esitatud korruptsioonisüüdistusi.
* Põhja-Iirimaal kukkusid vaatamata mitmekordsetele ajapikendustele läbi kõnelused uue valitsuse moodustamiseks, tuues kaasa võimaluse, et Põhja-Iirimaa juhtimine läheb taas üle Suurbritannia keskvalitsusele.
* Suurbritannia kaitseministriks nimetati eelmisel päeval tagasi astunud Michael Falloni asemel Gavin Williamson.
* Eestis Tallinnas allkirjastasid Eesti Keskerakond ja Erakond Eestimaa Rohelised koalitsioonilepingu linna juhtimiseks.
* Tallinna linnavolikogu uue koosseisu esimesel istungil valiti volikogu esimeheks Eesti Keskerakonna liige Mihhail Kõlvart, aseesimeesteks Eesti Keskerakonna liige Toivo Tootsen ning Isamaa ja Res Publica Liidu fraktsiooni kuuluv Mart Luik.
* Saue vallavolikogu valis 20 poolthäälega vallavanemaks tagasi erakonna Isamaa ja Res Publica Liit liikme Andres Laisa, kes oli vallavanem ka aastatel 2009–2017.

## [[3. november]]

* Ameerika Ühendriikide president Donald Trump alustas oma senise ametiaja pikimat ringreisi Aasia riikides, külastades selle raames Jaapanit, Lõuna-Koread, Hiinat, Vietnami ja Filipiine. Ringreis kestab kuni 14. novembrini.
* Ameerika Ühendriikides teatas filmitootmis- ja leviettevõte Netflix, et lõpetab igasuguse koostöö Netflixi levitatava populaarse teleseriaali "Kaardimaja" peaosatäitja Kevin Spaceyga, keda oli eelnenud päevadel ja nädalatel süüdistatud mitmes seksuaalse ahistamise juhtumis.
* Hispaania väljastas rahvusvahelise määruse Kataloonia omavalitsuse endise presidendi Carles Puigdemonti ja nelja tema valitsuskabineti liikme vahistamiseks, kelle vastu on Hispaanias mässu õhutamise süüdistuse alusel algatatud kohtumenetlus.
* Saksamaal Leipzigis anti üle Saksa teatriauhinnad Der Faust. Elutööauhind anti Austria kirjanikule Elfriede Jelinekile.
* Süüria kodusõda: Süüria valitsusväed teatasid, et vabastasid täielikult Dayr az-Zawri linna äärmusliku islamiorganisatsiooni Islamiriik kontrolli alt.
* Eestis lõppesid kõrgemad riigikaitsekursused. Lõpetamisel esines kõnega peaminister Jüri Ratas.
* Eesti president Kersti Kaljulaid kutsus tagasi Eesti suursaadiku Kõrgõzstanis, Tadžikistanis ja Türkmenistanis Jaan Reinholdi ning nimetas tema asemel suursaadikuks Heiti Mäemehe.

## [[4. november]]

* Iraani pealinnas Teheranis tähistasid tuhanded inimest 38 aasta möödumist Ameerika Ühendriikide suursaatkonna hõivamisest. Tegemist on iga-aastase üritusega, kuid sel aastal osales seal varasemast rohkem rahvast, mida seostatakse pahameelega Ameerika Ühendriikide presidendi Donald Trumpi kava üle tühistada Iraaniga sõlmitud rahvusvaheline tuumalepe.
* Kõrgõzstani prokuratuur teatas süüasja algatamisest endise peaministri ja presidendikandidaadi Ömürbek Babanovi vastu, keda süüdistatakse vihakõnes ja avalikes üleskutsetes valitsuse kukutamiseks.
* Liibanonis astus mõrvaähvardustele viidates tagasi peaminister Sa‘d al-Ḩarīrī.
* Saksamaal Bonnis avaldas meelt umbes 7000 keskkonnaaktivisti, kes nõudsid senisest tõhusamat kliimakaitset, muuhulgas kivisöest loobumist energiatootmises ja laialdasemat taastuvenergiate kasutuselevõtmist.
* Saudi Araabias vahistati korruptsioonis kahtlustatuna 11 printsi, neli valitsuse liiget ja kümneid endisi ministreid. Vahistatute seas oli ka üks maailma rikkamaid mehi, prints Al-Walīd ibn Ţalāl.
* Slovakkias toimusid maakondade kuberneride valimised.
* Eestis valis Valga vallavolikogu uue valla esimeseks vallavanemaks senise Valga maavanema Margus Lepiku.
* Eestis valis Lääne-Harju vallavolikogu uue valla esimeseks vallavanemaks Jaanus Saadi.

## [[5. november]]

* Ameerika Ühendriikide president Donald Trump saabus oma Aasia-ringsõidu raames selle esimesse peatuspaika Jaapanisse, kus ta kohtus visiidi esimesel päeval seal teenivate Ameerika Ühendriikide sõduritega.
* Sutherland Springsi kirikutulistamine: Ameerika Ühendriikides Texase osariigis Sutherland Springsi linna baptistikoguduses toimunud tulistamises hukkus vähemalt 26 ja sai vigastada veel 20 inimest. Tulistajaks osutus 26-aastane endine sõjaväelane, kes lõpetas hiljem samal päeval elu enesetapuga.
* Belgias Brüsselis andsid ennast Belgia politsei kätte ametist tagandatud Kataloonia omavalitsuse president Carles Puigdemont ja neli tema valitsuse liiget, kelle kohta Hispaania oli väljastanud rahvusvahelise vahistamismääruse.
* Itaalias Sitsiilias toimusid kohaliku parlamendi ja presidendi valimised. Valimistel oli edukaim endise peaministri Silvio Berlusconi Paremtsentristlik Koalitsioon, mis sai 62-kohalises parlamendis 29 kohta. Sitsiilia presidendiks valiti 39,8% toetusega sama valimisliidu esindaja Nello Musumeci.
* Rumeenia pealinnas Bukarestis ja teistes suuremates linnades avaldasid tuhanded inimesed meelt valitsuse kohtureformi plaanide vastu, mis allutaksid kohtud senisest suuremale poliitilisele kontrollile.
* Venemaal Moskvas ja Peterburis toimusid rahvusliku ühtsuse päeva puhul rahvuslaste valitsusvastased meeleavaldused, mille organisaatoriks peeti vabatahtlikult eksiili läinud rahvuslast Vjatšeslav Maltsevit. Sarnased meeleavaldused toimusid ka teistes Venemaa linnades. Kuna tegemist oli sanktsioneerimata üritustega, pidas politsei üle Venemaa kinni 448 meeleavaldajat, neist 339 Moskvas.
* Eesti president Kersti Kaljulaid osales Eesti Vabaõhumuuseumis Eesti Vabariigi 100. aastapäevaks valmistatava kaltsuvaiba kudumisel.
* Eesti Keskerakonna Tartu piirkonna juhatus kinnitas Tartu linnavolikogu esimehe kandidaadiks Aadu Musta.

## [[6. november]]

* Belgias Brüsselis toimus Euroopa Liidu põllumajandus- ja kalandusministrite kohtumine, millel osales ka kõrgetasemeline Eesti delegatsioon eesotsas maaeluminister Tarmo Tammega.
* Belgias Brüsselis algas Euroopa Liidu ja euroala rahandusministrite kahepäevane kohtumiste sari, millel osales ka Eesti rahandusminister Toomas Tõniste.
* Islandi Vasak-Rohelise Liikumise esimees Katrín Jakobsdóttir loobus mandaadist valitsuse moodustamiseks, sest tal ei õnnestunud teiste erakondadega uues koalitsioonis kokku leppida.
* Saalomoni Saarte parlament avaldas häältega 27:23 umbusaldust peaminister Manasseh Sogavare valitsusele.
* Saksamaal Bonnis algas Ühinenud Rahvaste Organisatsiooni kliimakonverents, millel jätkati Pariisi kliimakokkuleppe rakendamiseks vajaliku reeglistiku väljatöötamist.
* Soomes algas Põhja- ja Baltimaade kaitseministrite kahepäevane kohtumine, millel osales ka Eesti kaitseminister Jüri Luik.
* Zimbabwes tagandati ametist riigi asepresident Emmerson Mnangagwa.
* Venemaal Kaasani kesklinnas toimus umbes 150 osavõtjaga meeleavaldus, millel nõuti kõigis Tatarstani koolides tatari keele tundide kohustuslikuks muutmist.
* Eesti kultuuriminister Indrek Saar alustas nädalast visiiti Ameerika Ühendriikides New Yorgis, et osaleda nüüdiskunsti biennaali Performa Biennial avamisel ja pidada kohtumisi kultuuritegelastega. 
* Eestit külastas Jaapani asevälisminister Kazuyuki Nakane, kes kohtus siin oma Eesti kolleegi Sven Mikseriga.
* Eesti Keskerakond kinnitas Tallinna abilinnapeade kandidaatideks Eha Võrgu, Kalle Klandorfi, Andrei Novikovi, Vadim Belobrovtsevi, Tõnis Mölderi ning samal päeval Isamaa ja Res Publica Liidust välja astunud parteitu Aivar Riisalu.
* Pärnu linnavolikogu esimesel valimistejärgsel istungil valiti volikogu esimeheks Isamaa ja Res Publica Liidu liige Andres Metsoja.

## [[7. november]]

* Ameerika Ühendriikide president Donald Trump alustas visiiti Lõuna-Koreas.
* Ameerika Ühendriikides toimusid mitmed kuberneride ja linnapeade valimised. New Jersey osariigi kuberneriks valiti 56% häältega demokraat Phil Murphy, Virginia osariigi kuberneriks 54% häältega demokraat Ralph Northam. Suurematest linnadest valiti New Yorgi linnapeaks 66% häältega tagasi demokraat Bill de Blasio, Bostonis samuti 66% häältega senine linnapea, demokraat Martin Walsh, Detroitis 72% häältega senine linnapea, demokraat Mike Duggan.
* Süüria allkirjastas viimase riigina Pariisi kliimakokkuleppe.
* Eesti peaminister Jüri Ratas alustas kahepäevast visiiti Portugali pealinnas Lissabonis, et kohtuda Portugali peaministri António Costaga ja osaleda kõnega rahvusvahelisel kohtumisel Web Summit Forum.
* Eestis avas sotsiaalkaitseminister Kaia Iva puuetega inimeste fotokonkursi "Ilu minu ümber", mis toimus juba seitsmendat korda.
* Hiiumaa vallavolikogu valis oma teisel istungil uue valla esimeseks vallavanemaks Sotsiaaldemokraatliku Erakonna liikme Reili Ranna.
* Sillamäe linnavolikogu valis 15 poolthäälega linnapeaks tagasi Keskerakonna liikme Tõnis Kalbergi.
* Tartu linnavolikogu valis esimeheks Keskerakonna liikme Aadu Musta ja aseesimeheks Reformierakonna liikme Ene Ergma.
* Viimsi vallavolikogu valis vallavanemaks Reformierakonna liikme Siim Kallase.

## [[8. november]]

* Ameerika Ühendriikide president Donald Trump alustas ametlikku visiiti Hiinas ja kohtus Hiina pealinnas Pekingis president Xi Jinpingiga.
* Belgias Brüsselis algas NATO kaitseministrite kahepäevane kohtumine, millel osales ka Eesti kaitseminister Jüri Luik.
* Hispaanias Kataloonias toimus üldstreik piirkonna iseseisvusliikumise juhtide toetuseks, kellele Hispaania võimud on esitanud süüdistuse mässu õhutamises. Samal päeval tühistas Hispaania konstitutsioonikohus ametlikult Kataloonia iseseisvusreferendumi tulemused.
* Makedoonia kohus mõistis julgeolekuteenistuse endise ülema Goran Gruevski tagaselja 18 kuuks vangi. Gruevski üritas varjata võimude ebaseaduslikku tegevust, hävitades dokumentatsiooni tuhandete inimeste salajase pealtkuulamise kohta. 
* Rootsis Göteborgis toimus Euroopa Liidu soolise võrdõiguslikkuse valdkonna eest vastutavate ministrite nõupidamine, millel Eestit esindas töö- ja tervishoiuminister Jevgeni Ossinovski.
* Tšehhi pealinnas Prahas algas kahepäevane rahvusvaheline tippkohtumine sigade Aafrika katku teemal, millel osales ka Eesti maaeluminister Tarmo Tamm.
* Venemaal Moskvas otsustas Tveri ringkonnakohus jätta menetlusse võtmata opositsioonijuhi Aleksei Navalnõi hagi president Vladimir Putini ja tema administratsiooni vastu, milles Navalnõi süüdistas Kremlit takistuste tegemises tema 2018. aasta presidendivalimiste kampaaniale.

## [[9. november]]

* Ameerika Ühendriikides teatasid neli naist, et Alabama osariigi kandidaadina Ameerika Ühendriikide Senatisse kandideeriv endine Alabama ülemkohtu esimees Roy Moore on 1970.–1980. aastatel neid seksuaalselt ahistanud. Kõik väidetavad ahistatud olid sel ajal vanuses 14–18 eluaastat.
* Falklandi saartel toimusid parlamendivalimised. Kõik valitud kaheksa parlamendiliiget olid parteilise kuuluvuseta.
* Lätis Riias algas Balti Kultuurikomitee kahepäevane nõupidamine, millel Eesti esindajad tutvustasid muuhulgas Eesti Euroopa Liidu eesistumisega seotud teemasid.
* Paavst Franciscus keelas alates 2018. aastast Vatikani territooriumil sigarettide müügi.
* Venemaal Iževskis varises kokku üheksakorruselise betoonpaneelidest ehitatud elumaja üks trepikoda. Hukkus vähemalt kuus inimest.
* Eestis valis Tallinna linnavolikogu häältega 40:33 uueks linnapeaks Taavi Aasa. Samuti kinnitati ametisse uued abilinnapead: Züleyxa Izmailova, Aivar Riisalu, Vadim Belobrovtsev, Tõnis Mölder, Andrei Novikov, Eha Võrk ja Kalle Klandorf.
* Tallinnas Pirita Majandusgümnaasiumis toimus õpilaste meediakonverents, mille avas haridus- ja teadusminister Mailis Reps.

## [[10. november]]

* Austraalias kaotas peaminister Malcolm Turnbulli valitsus enamuse parlamendis, sest koalitsiooni kuulunud parlamendiliige John Alexander otsustas oma topeltkodakondsuse ilmsiks tuleku tõttu parlamendist tagasi astuda.
* Bahreinis plahvatas hilisõhtul naftatoru, tekitades kahjustusi läheduses asuvatele elumajadele. Bahreini võimud nimetasid plahvatust terroriaktiks, mille panid toime Iraani toetusel tegutsevad mässulised.
* Sint Maarteni parlament tagandas ametist peaminister William Marlini ja nimetas peaministri kohusetäitjaks senise asepeaministri Rafael Boasmani.
* Usbekistanis Samarkandis toimunud Kesk-Aasia riikide tippkohtumisel, millel osalesid Usbekistani, Kasahstani, Kõrgõzstani, Tadžikistani ja Türkmenistani välisministrid, allkirjastati nende riikide vastastikuse koostöö programm aastateks 2018–2019. Tippkohtumine leidis aset jätkuna samuti Samarkandis toimunud Euroopa Liidu ja Kesk-Aasia välisministrite kohtumisele.
* Eesti sotsiaalkaitseminister Kaia Iva külastas Valga maakonda ning tutvub sealsete hoolekande- ja raviasutustega.
* Riigikogus toimus Balti Nõukogu kohtumine, millel osalesid Eesti, Läti ja Leedu välisministrid.
* Kaitseliidu Tartu malev tähistas oma asutamise 100. aastapäeva piduliku vastuvõtuga Eesti Rahva Muuseumis.
* Tallinna saabusid neli päeva kestnud külaskäigule neli Rootsi kuningliku mereväe sõjalaeva.

## [[11. november]]

* Horvaatias võitis peaminister Andrej Plenkovići valitsus häältega 78:59 parlamendis toimunud usaldushääletuse.
* Poola pealinnas Varssavis toimus paremäärmuslaste marss, millel osales umbes 60 000 inimest. 
* Eestis tähistas Kaitseliit oma asutamise 99. aastapäeva piduliku kontsert-vastuvõtuga Rakvere Teatris.

## [[12. november]]

* Ameerika Ühendriikide president Donald Trump saabus oma Aasia ringsõidu raames Filipiinidele.
* Ekvatoriaal-Guineas toimusid parlamendivalimised, mille võitis ülekaalukalt Ekvatoriaal-Guinea Demokraatlik Partei koos oma liitlastega. See blokk sai 99 kohta 100-liikmelises parlamendi alamkojas ja kõik 75 kohta parlamendi ülemkojas. Valimisaktiivsus oli umbes 84%.
* Gruusia kuues omavalitsusüksuses, kus esimeses voorus ei suudetud lõpptulemust välja selgitada, toimus kohalike valimiste teine voor.
* Iraani ja Iraagi piirialasid tabas kohaliku aja järgi õhtul kell 21.48 võimas maavärin tugevusega 7,3 magnituudi. Maavärina tagajärjel hukkus üle 430 inimese ja ligi 7000 inimest sai vigastada.
* Sloveenias toimus presidendivalimiste teine voor. Valimised võitis 53% häältest kogunud Borut Pahor, kes on olnud presidendiametis alates 2012. aastast. Valimisaktiivsus oli suhteliselt väike, ainult 42%.
* Ukraina pealinnas Kiievis avaldasid parlamendihoone ees meelt sajad Odessa endise kuberneri Mihheil Saakašvili toetajad, nõudes valitsuselt senisest ulatuslikumate reformide läbiviimist.
* Eesti peaminister Jüri Ratas alustas kahepäevast visiiti Maltal ja Itaalias, kus kohtus Malta peaministri Joseph Muscati ja Itaalia peaministri Paolo Gentiloniga.
* Eesti Naisliit tegi isadepäeva puhul teatavaks Aasta isa aunimetuse, mille pälvis Ida-Virumaal elav kuue lapse isa Meelis Sibrits.

## [[13. november]]

* Ameerika Ühendriikide president Donald Trump nimetas tervishoiuministri kandidaadiks Alex Azari.
* Ameerika Ühendriikide apellatsioonikohus lubas osaliselt jõustuda president Donald Trumpi septembris kehtestatud sissesõidukeelul, mis ei luba kuue peamiselt muslimitest elanikkonnaga riigi elanikel siseneda Ameerika Ühendriikidesse, kui neil ei ela Ameerika Ühendriikides lähisugulasi.
* Belgias Brüsselis toimus Euroopa Liidu välis- ja kaitseministrite kohtumine, kus allkirjastati alalise struktureeritud kaitsekoostöö (PESCO) tahteavaldus. Kohtumisel osalesid ka Eesti kaitseminister Jüri Luik ja välisminister Sven Mikser.
* Euroopa Liidu Nõukogu kinnitas Euroopa Liidu eriesindajaks Lõuna-Kaukaasias Eesti euroametniku Toivo Klaari.
* Filipiinidel Pampangas algas 31. ASEANi riikide tippkohtumine.
* Gruusia peaminister Giorgi Kvirikašvili tegi muudatusi oma valitsuskabinetis. Peaminister kaotas neli senist ministeeriumi: energeetika-, keskkonna- ja maavarade-, noorte- ja spordi- ning vanglate ministeeriumi.
* Kõrgõzstanis teatas uurimise alla sattunud opositsioonipoliitik Ömürbek Babanov oma tagasiastumisest erakonna Respublika–Ata-Džurt parlamendifraktsiooni esimehe ametikohalt.
* Rumeenia prokuratuur algatas uue kriminaaluurimise Sotsiaaldemokraatliku Partei esimehe Liviu Dragnea suhtes, keda kahtlustatakse Euroopa Liidult saadud rahaliste vahendite väärkasutamises.
* Somaalias Somaalimaal toimusid parlamendi- ja presidendivalimised.
* Šveitsis Bernis toimus Kesk-Vahemere rändetee kontaktgrupi siseministrite kohtumine, millel osales ka Eesti siseministeeriumi delegatsioon eesotsas siseminister Andres Anveltiga.
* Valgevenes Viciebskis mõistis ringkonnakohus 5,5 aastaks vangi Vene Õigeusu Kiriku preestri Nikolai Kirejevi, kes üritas kahte Valgevene naist Venemaale viia, et neid seal prostituutidena töötama sundida.
* Venemaa ajalehe Novaja Gazeta kauaaegne peatoimetaja Dmitri Muratov teatas, et lahkub ametist.
* Eesti president Kersti Kaljulaid alustas neli päeva kestnud töövisiiti Aafrikas, mille raames kohtus ta Etioopia ja Rwanda riigipeade ning Aafrika Liidu esindajatega.
* Eestis valis Pärnu linnavolikogu linnapeaks tagasi valimisliidu Pärnu Ühendab liikme Romek Kosenkraniuse.

## [[14. november]]

* Afganistani lõunaosas Kandahāri provintsis ründasid islamiliikumise Ţālebān võitlejad öösel mitmeid politsei kontrollpunkte. Kokku hukkus rünnakutes 22 politseiametnikku, vigastada sai veel vähemalt 15 politseinikku.
* Ameerika Ühendriikide president Donald Trump lõpetas oma ringsõidu Aasia riikides ja suundus tagasi kodumaale.
* Belgias Brüsselis toimus Euroopa Majanduspiirkonna nõukogu koosolek, mida kaasjuhatasid Eesti välisminister Sven Mikser ja Liechtensteini välisminister Aurelia Frick.
* Kanadas Vancouveris algas Ühinenud Rahvaste Organisatsiooni kahepäevane rahuvalve konverents, millel Euroopa Liidu esindajana osales ka Eesti kaitseminister Jüri Luik.

## [[15. november]]

* Ameerika Ühendriikides Washingtonis algas Ameerika Ühendriikide ja Euroopa Liidu justiits- ja siseministrite kolmepäevane kohtumine. Eestit esindas kohtumisel siseminister Andres Anvelt.
* Ameerika Ühendriikide riigisekretär Rex Tillerson külastas Myanmari, kus kohtus riiginõunik Aung San Suu Kyiga ja sõjaväe ülema Min Aung Hlaingiga. Kohtumiste üks keskseid teemasid oli muslimitest rohingjade olukord riigis ja Myanmari sõjaväe repressioonid nende suhtes.
* Austraalias avalikustati posti teel läbi viidud rahvahääletuse tulemused samasooliste abielu seadustamise küsimuses. 61,6% hääletusel osalenud kodanikest toetas samasooliste abielu seadustamist. Kuigi referendum ei olnud valitsusele siduv, teatas peaminister Malcolm Turnbull, et viib vastava seaduseelnõu parlamenti ja loodab samasooliste abielu riigis legaliseerida veel enne 2017. aasta lõppu.
* Austria pealinnas Viinis avaldasid 3000 inimest meelt paremäärmuslikuks peetava Austria Vabaduspartei valitsuskoalitsiooni kaasamise vastu.
* Nigeerias Maiduguri linnas hukkus nelja naissoost enesetaputerroristi korraldatud rünnakus 10 inimest ja veel 30 inimest sai vigastada. Ilmselt korraldas rünnaku islamistlik äärmusliikumine Boko Haram.
* Saalomoni Saarte parlament valis uueks peaministriks Rick Hou. Järgmisel päeval astus tema valitsuskabinet ametisse.
* Singapuris toimunud kahe rongi kokkupõrkes sai vigastada kokku 25 inimest. Rongide kerge kokkupõrge leidis aset hommikuse tipptunni ajal Joo Kooni jaamas ühe rongi tehnilise rikke tõttu.
* 2017. aasta Zimbabwe riigipööre: Zimbabwe armee teatas, et võttis võimu riigis ajutiselt enda kätte. Armee kinnitas, et president Robert Mugabe ja tema perekond on turvalises paigas ning armee viib läbi erioperatsiooni presidendi lähikonda imbunud kurjategijate vastu. Teiste seas vahistasid sõjaväelased rahandusminister Ignatius Chombo.
* Tansaanias kukkus alla Serengeti rahvusparki teel olnud väikelennuk Cessna Caravan. Kõik pardal viibinud 11 inimest hukkusid. Neist 10 olid rahvusparki külastama suundunud turistid.
* Eesti majandus- ja taristuminister Kadri Simson oli visiidil Leedus, kus kohtus Leedu transpordiministri Rokas Masiulisega.
* XIII Riigikogus läbis teise lugemise 2018. aasta Eesti riigieelarve eelnõu.

## [[16. november]]

* Ameerika Ühendriikide Esindajatekoda võttis vastu suurimad maksumuudatused alates 1980. aastatest ja saatis eelnõu edasiseks menetlemiseks Senatisse.
* Haiti president Jovenel Moïse nimetas pärast 22-aastast pausi ametisse riigi relvajõudude ajutise ülemjuhataja, kelleks sai kolonel Jodel Lesage. Sellega astus president otsustava sammu kaitseväe taastamise suunas, mille president Jean-Bertrand Aristide 1995. aastal pärast riigipöördekatset laiali saatis.
* Kambodža ülemkohus mõistis riigi suurima opositsioonierakonna Kambodža Rahvusliku Päästmise Partei süüdi riigivastases tegevuses ja saatis selle laiali. Ülemkohtu otsusest tulenevalt kaotavad parteiliikmed ka oma kohad Kambodža parlamendis.
* Kanadas Halifaxis algas viiepäevane julgeolekukonverents, millel Eestit esindasid kaitseminister Jüri Luik ja kaitseväe juhataja Riho Terras.
* Leedu Seim võttis vastu seaduse, mis piirab inimõiguste rikkumises süüdistatud Venemaa ametnike majandustegevust ja liikumisvabadust Leedu territooriumil. Seadusele lisatud nimekirja on kantud 44 Venemaa riigiametnikku. Seadus võeti vastu 2012. aastal Ameerika Ühendriikides vastu võetud nn Magnitski seaduse eeskujul.
* Saksamaal ei suutnud Kristlik-Demokraatlik Liit, Vaba Demokraatlik Partei ja erakond Liit 90 – Rohelised lõpetada määratud tähtajaks koalitsioonikõnelusi. Vaatamata sellele otsustati läbirääkimisi uue valitsuse moodustamiseks jätkata.
* Tongas toimusid parlamendivalimised. Valimised võitis Demokraatlik Partei, mis sai 14 kohta parlamendi 17 valitavast kohast.
* Tšiilis lõppes üldvalimiste ametlik kampaania.
* Venemaal Marimaal Vizimjarõ küla lähistel toimunud bussi ja palgiveoki kokkupõrkes hukkus vähemalt 15 inimest, veel neli inimest sai vigastada.
* Eesti peaminister Jüri Ratas alustas kahepäevast visiiti Rootsis, et osaleda seal toimuval sotsiaaltippkohtumisel.

## [[17. november]]

* Arubal astus ametisse peaminister Evelyn Wever-Croesi valitsus.
* Kanadas valis Nunavuti ala parlament uueks peaministriks Paul Quassa, kes astub ametisse 21. novembril.
* Kreekas tähistati meeleavaldustega 44 aasta möödumist 1973. aastal sõjaväehunta vastu korraldatud üliõpilaste meeleavaldustest. Mälestusüritusel Ateenas osales umbes 10 000 inimest. Mõned noored maskides meeleavaldajad muutusid siiski vägivaldseks ja nende ohjeldamiseks pidi politsei kasutama pisargaasi. Kokku oli korda tagama toodud umbes 5000 politseinikku.
* Serbias Belgradi lähistel algas Ameerika Ühendriikide ja Serbia ühine sõjaline õppus "Double Eagle".
* Venemaa ajalehe Novaja Gazeta töötajad valisid lehe peatoimetajaks Sergei Kožeurovi, kes oli väljaande peatoimetaja ka aastatel 1993–1995 ja on vahepealsel perioodil töötanud ajalehe peadirektorina.
* Venezuela üks opositsioonijõudude juhte Antonio Ledezma põgenes riigist üle piiri Colombiasse ja lendas hiljem samal päeval edasi Hispaaniasse. Ledezma oli olnud riigipöördekatse korraldamise süüdistuse alusel alates 2015. aastast koduarestis.
* Eestis algas XXI Tallinna Pimedate Ööde Filmifestival, mille avas kultuuriminister Indrek Saar.

## [[18. november]]

* Põhja-Iirimaa vabariikliku erakonna Sinn Féin kauaaegne esimees Gerry Adams teatas, et 2018. aasta partei üldkogul ta enam ametisse tagasi ei kandideeri.
* 2017. aasta Zimbabwe riigipööre: Zimbabwes avaldasid tuhanded inimesed tänavatel toetust president Robert Mugabe tagandamisele. Päeva jooksul levisid üha enam teated, et valitsev erakond ZANU-PF tagandab juba järgmisel päeval presidendi ametist.
* Vatikanis paavstipalees andis paavst Franciscus üle Ratzingeri preemiad. Preemia pälvisid eesti helilooja Arvo Pärt, saksa luterlik teoloog Theodor Dieter ja saksa katoliku teoloog Karl-Heinz Menke.
* Eestis Tallinnas toimus Sotsiaaldemokraatliku Erakonna volikogu. Erakonna volikogu esimeheks valiti senine abiesimees, Elva abivallavanem Marika Saare.

## [[19. november]]

* Kosovos toimus kohaliku omavalitsuse esindusorganite valimiste teine voor.
* Moldova pealinnas Chișinăus toimus rahvahääletus korruptsioonis kahtlustatava linnapea Dorin Chirtoacă ametist tagandamiseks. Kuna referendumil osales ainult 18% hääleõiguslikest elanikest, kuulutati selle tulemused tühiseks.
* Saksamaal kukkusid lõplikult läbi senised kolmepoolsed kõnelused uue valitsuskoalitsiooni moodustamiseks, sest Vaba Demokraatlik Partei otsustas läbirääkimistelt põhimõtteliste vastuolude tõttu lahkuda.
* Süüria kodusõda: Süüria valitsusväed vallutasid äärmusliku islamiorganisatsiooni Islamiriik viimase tugipunkti Süüria territooriumil, al-Būkamāli linna.
* 2017. aasta Zimbabwe riigipööre: Zimbabwe valitsev erakond ZANU-PF tagandas erakorralisel koosolekul ametist erakonna esimehe Robert Mugabe ja nimetas tema asemele riigi endise asepresidendi Emmerson Mnangagwa. Ühtlasi heideti erakonnast välja Robert Mugabe abikaasa Grace Mugabe. Vaatamata üldistele ootustele ja oma erakonna soovile president Mugabe samal päeval avaldust oma tagasiastumisest riigipea ametikohalt siiski ei teinud.
* Tšiilis toimusid parlamendi- ja presidendivalimised. Presidendivalimistel ei kogunud ükski kandidaat võitmiseks vajalikku häälteenamust, mistõttu korraldatakse ka valimiste teine voor, kuhu lähevad edasi 36,6% häältest saanud endine president Sebastián Piñera ja 22,7% häältega teiseks jäänud Alejandro Guillier.
* Ukraina pealinnas Kiievis toimunud valitsusvastasel meeleavaldusel teatas endine Gruusia president ja Odessa kuberner Mihheil Saakašvili, et on valmis saama Ukraina peaministriks.
* Eesti peaminister Jüri Ratas oli ametlikul visiidil Saksamaal Berliinis, kus ta pidas kõne Saksamaa rahvusliku leinapäeva tähistamisel Liidupäevas.

## [[20. november]]

* Ameerika Ühendriikide president Donald Trump avalikustas oma kavatsuse kanda Põhja-Korea terrorismi toetavate riikide nimekirja, millega kaasnevad automaatselt uued sanktsioonid Põhja-Korea vastu.
* Ameerika Ühendriikide justiitsministeerium andis kohtusse telekommunikatsioonifirma AT&T, et takistada seda omandamast meedia- ja kaabeltelevisiooniettevõtet Time Warner. Ameerika Ühendriikide võimude hinnangul kahjustaks firmade ühinemine vaba konkurentsi ja viiks ulatuslike hinnatõusudeni.
* Belgias Brüsselis algas Euroopa Liidu haridus- ja noorteministrite kahepäevane kohtumine, kus kõik huvilised said osaleda ka Twitteri vahendusel. Eestit esindas kohtumisel kultuuriminister Indrek Saar.
* Belgias Brüsselis toimus Euroopa Liidu üldasjade nõukogu, mida juhatas Eesti esindaja Euroopa Liidu juures Matti Maasikas.
* Burkina Faso kutsus tagasi oma suursaadiku Liibüas. Selle sammu tingis telekanalis CNN eetris olnud reportaaž Liibüas taastunud orjakaubandusest, mille peamiseks objektiks on Euroopasse pääsu otsivad mustanahalised aafriklased.
* Saksamaa president Frank-Walter Steinmeier kutsus kõiki parlamendierakondi üles andma endast parima uue valitsuse moodustamiseks ja mitte kiirustama uute erakorraliste parlamendivalimiste esilekutsumisega.
* 2017. aasta Zimbabwe riigipööre: Zimbabwe valitsev erakond ZANU-PF andis president Robert Mugabele teada, et alustab järgmisel päeval tema umbusaldamist parlamendis. Päev varem oli erakond andnud Mugabele veel 24 tundi aega tagasiastumiseks, mida Mugabe aga ei teinud.
* Tšehhi president Miloš Zeman alustas neli päeva kestnud visiiti Venemaal, mille raames kohtus ta Sotšis president Vladimir Putini ja Moskvas peaminister Dmitri Medvedeviga.
* Venemaa välisminister Sergei Lavrov alustas visiiti Armeenia pealinnas Jerevanis, kus ta kohtus president Serž Sargsjani ja välisminister Eduard Nalbandjaniga. Ühe keskse teemana arutati vaidlusaluse Mägi-Karabahhi piirkonnaga seotud küsimusi. Vahetult enne Armeenia-visiiti oli Lavrov pidanud samal teemal läbirääkimisi Mägi-Karabahhi konflikti teise osapoole Aserbaidžaani riigijuhtidega.
* Eesti president Kersti Kaljulaid ja justiitsminister Urmas Reinsalu andsid Tallinnas Coca-Cola Plazas laste- ja noortefilmide festivali Just Film avamisel üle vägaivallaennetuse auhinnad.
* Eesti välisminister Sven Mikser alustas kolmepäevast visiiti Myanmaris Naypyidaw's, et osaleda seal toimunud Aasia ja Euroopa välisministrite kohtumisel.

## [[21. november]]

* Iraagi põhjaosas Ţūz Ḩūrmātū linna turuplatsil toimunud autopommiplahvatuses sai surma vähemalt 23 ja vigastada ligi 60 inimest.
* 2017. aasta Zimbabwe riigipööre: Zimbabwe parlament alustas president Robert Mugabe umbusaldamise protsessi. Hiljem samal päeval astus Robert Mugabe ise ametist tagasi ja riigipea kohuseid asus nominaalselt täitma välismaal viibinud asepresident Phelekezela Mphoko.
* Venemaal Sotšis kohtusid Venemaa president Vladimir Putin ja Süüria president Bashshār al-Asad. Kohtumisel arutati Venemaa ja Süüria sõjaliste ühisoperatsioonide lõpetamist seoses Süüria kodusõjas saavutatud eduga ning rahvusvaheliste läbirääkimiste jätkamist Süürias rahu saavutamiseks.
* Eesti kultuuriminister Indrek Saar avas Belgias Brüsselis BOZARi kultuurikeskuses kümne Eesti ja Belgia arhitektuuribüroo ühisnäituse "BEL:EST. Euroopa laboratoorium Brüsselis".
* Eesti suursaadik Tadžikistanis Heiti Mäemees esitas oma volikirja Tadžikistani presidendile Emomali Rahmonile.
* Tallinnas Miinisadamas tähistati piduliku rivistusega Eesti mereväe asutamise 99. aastapäeva.

## [[22. november]]

* Ameerika Ühendriikide mereväe transpordilennuk 11 inimesega pardal kukkus Filipiini merre. Õnnetuses hukkus kolm mereväelast.
* Belgias Brüsselis anti üle Euroopa Liidu spordiauhinnad. Auhinnagalal osales ka Eesti kultuuriminister Indrek Saar.
* Hollandis Haagis mõistis Endise Jugoslaavia Rahvusvaheline Kriminaaltribunal Bosnia ja Hertsegoviina serblaste kunagise väejuhi Ratko Mladići süüdi genotsiidis ja inimsusvastastes kuritegudes, määrates talle eluaegse vangistuse.
* Liibanoni peaminister Sa‘d al-Ḩarīrī võttis tagasi kuu alguses esitatud tagasiastumisavalduse, mida president Michel Aoun oli niikuinii keeldunud rahuldamast.
* Prantsusmaal vahistati maksudest kõrvalehoidmise kahtluse alusel Venemaa ärimees ja Riigiduuma liige Suleiman Kerimov. Hiljem samal päeval Kerimov küll vabastati, kuid talle kehtestati uurimise ajaks riigist lahkumise keeld.
* Venemaal vahistati majandusraskustesse sattunud Rosprombanki president Sergei Salogubov, keda kahtlustatakse pangast enam kui 756 miljoni rubla välja petmises.
* Eestis oli visiidil NATO Brunssumi ühendväejuhatuse ülem kindral Salvatore Farina, kes külastas koos kaitseminister Jüri Luige ja rahandusminister Toomas Tõnistega Tapa sõjaväelinnakut.

## [[23. november]]

* Hiinas kohtusid Hiina president Xi Jinping ja Djibouti president Ismail Omar Guelleh. Kohtumisel allkirjastati mitmed majanduslikku koostööd puudutavad lepingud, teiste seas ka lepingud Djiboutile laenude ja muu majandusliku abi andmiseks.
* Kreeka pealinnas Ateenas avaldasid sajad pensionärid meelt valitsuse läbi viidud pensionikärbete ja tervisekindlustuse vähendamise vastu.
* Rumeenias võitis peaminister Mihai Tudose valitsus parlamendis toimunud umbusaldushääletuse. Valitsuse umbusaldamist toetas 159 parlamendiliiget, selle läbiminekuks oleks vaja olnud 233 parlamendiliikme toetus.
* Saudi Araabia kõrge riigiametnik teatas telekanalile CNN antud intervjuus, et Saudi Araabia kavatseb 2018. aastal alustada turistiviisade väljastamist. Seni on riiki saanud külastada ainult seal töötavate inimeste sugulased, ärireisijad ja islamiusulised palverändurid.
* Eesti riigihalduse minister Jaak Aab külastas Lääne maakonda.
* Eesti valitsus leppis kokku, et veebruarist 2018 tõstetakse õlle, siidri ja kange alkoholi aktsiisi algselt planeeritust kaks korda vähem. Otsuse tingisid alkoholi piirikaubanduse üha kasvavad mõjud ja rahandusminister Toomas Tõniste ettepanek jätta aktsiis veebruaris 2018 üldse tõstmata.

## [[24. november]]

* Belgias Brüsselis toimus Euroopa Liidu idapartnerluse tippkohtumine, millel osalesid ka Eesti peaminister Jüri Ratas ja välisminister Sven Mikser.
* 2017. aasta Siinai terrorirünnak: Egiptuses Siinai poolsaarel mošeele korraldatud terrorirünnakus hukkus vähemalt 300 ja sai vigastada enam kui 100 inimest.
* Kõrgõzstanis astus ametisse president Sooronbaj Džeenbekov.
* Lõuna-Aafrika Vabariigi apellatsioonikohus tõstis kergejõustiklasele Oscar Pistoriusele tüdruksõbra tapmise eest määratud vanglakaristust seniselt kuuelt aastalt 13 aasta ja viie kuuni.
* Sint Maarteni umbusaldatud peaminister William Marlin astus tagandamise ähvardusel ametist tagasi ja peaministriks sai senine peaministri kohusetäitja Rafael Boasman.
* 2017. aasta Zimbabwe riigipööre: Zimbabwe uueks presidendiks vannutati endine asepresident Emmerson Mnangagwa.
* Ukrainas Venemaa kontrolli all olevas Luhanski Rahvavabariigis astus sisemise võimuvõitluse tõttu ametist tagasi riigipea Igor Plotnitski. Ametlikult põhjendas ta oma tagasiastumist terviseprobleemidega.
* Venemaal Peterburis pidas FSB kinni Poola ajaloolase Henryk Glebocki, kes oli pidamas loenguid Nõukogude Liidus aastatel 1937–1938 toimunud massilistest repressioonidest. Glebockile anti 24 tundi aega riigist lahkumiseks, selle korralduse põhjust ei avaldatud.
* Eesti siseminister Andres Anvelt on visiidil Leedu pealinnas Vilniuses, et osaleda seal Baltimaade Schengeni viisaruumiga ühinemise 10. aastapäeva konverentsil.
* Tallinna Pimedate Ööde Filmifestivali 2017. aasta elutööpreemia anti soomerootsi literaadile ja filmiprodutsendile Jörn Donnerile.
* Tallinna Televisiooni nõukogu valis ettevõtte juhatuse liikmeks senise Kesklinna linnaosa vanema Taavi Puki, kelle ametiaeg uuel töökohal algab 1. detsembril.

## [[25. november]]

* Pakistani pealinnas Islamabadis puhkesid kokkupõrked islamistlike meeleavaldajate ja politsei vahel. Kokkupõrgetes hukkus üks ja sai vigastada veel 80 politseinikku, politsei tappis omakorda kuus ja vigastas veel enam kui 200 meeleavaldajat.
* Pakistani edelaosas Quettas toimunud enesetapurünnakus hukkus neli ja sai vigastada veel 22 inimest. Rünnaku objektiks oli kõrge sõjaväeohvitseri auto, kes ise rünnaku ajal autos ei viibinud.
* Venemaa president Vladimir Putin allkirjastas seaduse, mis lubab võimudel välismaalt rahastatavaid ajakirjandusväljaandeid käsitleda välisagentidena ning kehtestada nende vastu õiguslikke ja majanduslikke sanktsioone.

## [[26. november]]

* Hondurases toimusid parlamendi- ja presidendivalimised.
* Nepalis toimus parlamendivalimiste esimene voor.
* Rumeenia pealinnas Bukarestis ja teistes suuremates linnades avaldasid taas kümned tuhanded inimesed meelt valitseva Sotsiaaldemokraatliku Partei plaani vastu reformida Rumeenia kohtusüsteemi, mis suurendaks poliitilist kontrolli kohtute üle.
* Ukraina politsei vahistas pealinna Kiievi ühes restoranis 60 inimest, kes osalesid väidetavalt seal toimunud organiseeritud kuritegelike rühmituste juhtide nõupidamisel.

## [[27. november]]

* Bulgaaria Õigeusu Kirik tegi ametliku avalduse, milles tunnistas oma "püha kohustust" astuda samme Makedoonia Õigeusu Kiriku kanoonilise staatuse määratlemiseks. Makedoonia Õigeusu Kirik kuulutas ennast 1967. aastal ühepoolselt iseseisvaks Serbia Õigeusu Kirikust ja alates sellest ajast puudub kirikul armulauaühendus teiste õigeusu kirikutega.
* Burkina Faso pealinnas Ouagadougous visati mõned tunnid enne Prantsusmaa presidendi Emmanuel Macroni visiidi algust Prantsuse sõdurite pihta granaat. Toimunud plahvatuses sai vigastada kolm tsiviilisikut, sõdurid rünnakus kannatada ei saanud.
* Iisraelis keelas Tel Avivi ringkonnakohus sõidujagamisteenust osutava ettevõtte Uber tegevuse, sest leidis, et Uberi autojuhtidel puudub seadusega nõutav liikluskindlustus. Kohtuotsus jõustub 29. novembrist.
* Indias Chennais mõistis kohus õigeks kõik riigis pikka aega kinni peetud 35 laevakaitsjat, kelle hulgas oli ka 14 Eesti kodanikku. 
* Kõrgõzstani uus president Sooronbaj Džeenbekov andis oma eelkäijale Almazbek Atambajevile Kõrgõzstani rahvuskangelase aunimetuse.
* Leedu president Dalia Grybauskaitė kinnitas majandusministriks seimi majanduskomisjoni senise esimehe, 27-aastase Virginijus Sinkevičiuse.
* Mehhikos astus ametist tagasi rahandusminister José Antonio Meade Kuribreña, et pürgida valitseva Institutsioonilis-Revolutsioonilise Partei presidendikandidaadiks.
* Paavst Franciscus alustas ametlikku visiiti Myanmaris.
* Suurbritannia prints Henry Mountbatten-Windsor teatas oma kihlusest ameerika näitleja Meghan Markle'iga ja avalikustas ühtlasi nende plaani 2018. aastal abielluda.
* Zimbabwe uus president Emmerson Mnangagwa saatis laiali senise valitsuskabineti ja nimetas ametisse uued ajutised ministrid.
* Ungaris Budapestis toimus Kesk- ja Ida-Euroopa riikide ning Hiina tippkohtumine, millel osales ka Eesti peaminister Jüri Ratas.
* Eestis kuulutas kultuuriminister Indrek Saar aasta kodanikuks 2017 sihtasutuse Kiusamisvaba Kool ja erakooli Avatud Kool asutaja Rasmus Raski.
* Riigi Kinnisvara AS-i nõukogu nimetas ettevõtte juhatuse esimeheks Kati Kusmini, kelle ametiaeg algab 4. detsembril.

## [[28. november]]

* Boliivia ülemkohus tühistas valitavatele ametikohtadele kehtestatud tagasivalimise piirangud, andes sellega president Evo Moralesele võimaluse 2019. aastal neljandat korda presidendiks kandideerida.
* El Salvadori kohus tunnistas endise presidendi Mauricio Funesi ja tema kaks poega süüdi ebaseaduslikus rikastumises ning määras neile karistuseks 420 000 USA dollari suuruse trahvi.
* Iirimaa asepeaminister Frances Fitzgerald teatas oma tagasiastumisest. Fitzgeraldi tagasiastumist nõudis valitsuskoalitsiooni kuuluv erakond Fianna Fáil, sest teda kahtlustatakse politseiametkondades ilmsiks tulnud korruptsioonijuhtumite varjamises ajal, mil ta oli justiitsminister. Fitzgeraldi tagasiastumine oli valitsuskoalitsiooni püsimajäämise tingimuseks.
* Keenia pealinnas Nairobis vannutati uueks ametiajaks ametisse president Uhuru Kenyatta.
* Saksamaal Berliinis toimus rahvusvaheline julgeolekukonverents, mille avasid Eesti välisminister Sven Mikser ja Rootsi kaitseminister Peter Hultqvist. 
* XIII Riigikogu pidas piduliku istungi tähistamaks 100 aasta möödumist Eestimaa Kubermangu Ajutise Maanõukogu otsusest, millega viimane kuulutas ennast kõrgeimaks võimuks Eesti aladel. Istungil osalesid ka mitmed Vabariigi Valitsuse liikmed.
* Eesti Evangeelse Luterliku Kiriku kirikukogu valis ametisse konsistooriumi uue koosseisu. Esimest korda kiriku ajaloos valiti assessoriks naiskirikuõpetaja, Järva-Jaani Ristija Johannese koguduse pastor Katrin-Helena Melder.

## [[29. november]]

* Austraalia parlamendi ülemkoda kiitis häältega 43:12 heaks seaduse samasooliste abielu legaliseerimiseks. Jõustumiseks vajab seadus ka alamkoja heakskiitu.
* Elevandiluurannikul Abidjanis algas Euroopa Liidu ja Aafrika Liidu kahepäevane tippkohtumine, millel osales ka Eesti peaminister Jüri Ratas. Kohtumise raames allkirjastas Ratas Aafrika Liidu ja Mauritiusega hea tahte lepped e-valitsemise edendamiseks.
* Hollandis Haagis Endise Jugoslaavia Rahvusvahelise Kriminaaltribunali istungil, kohe pärast talle 20-aastase vangistuse määramist jõi horvaadist sõjakurjategija Slobodan Praljak kaasas olnud pudelist mürki. Ta suri mõne tunni pärast haiglas, kuhu ta kohtust viidi.
* Jeemenis Adenis rahandusministeeriumi hoonete juures toimunud autopommiplahvatuses hukkus vähemalt kaks inimest, veel kolm inimest sai raskeid vigastusi. Keegi rünnaku eest vastutust ei võtnud.
* Kõrgõzstani uus president Sooronbaj Džeenbekov tegi oma esimese välisvisiidi, kohtudes Moskvas Venemaa presidendi Vladimir Putiniga ja lubades kohtumisel kahe riigi strateegilise partnerluse tugevdamist.
* Põhja-Korea katsetas uut mandritevahelist ballistilist raketti, mis saavutas lennukõrguse 4475 km ja lendas 950 km kaugusele, kukkudes Jaapani merre. Põhja-Korea hinnangul suudab see rakett edukalt tabada Ameerika Ühendriikide mandriosa.
* Tšehhis astus seoses parlamendivalimistega ametist tagasi peaminister Bohuslav Sobotka valitsus.
* Türgi meedia teatas, et prokuratuur väljastas veel 360 vahistamismäärust isikute suhtes, keda kahtlustatakse seotuses 2016. aasta riigipöördekatsega. 360 isikust 333 olid kaitseväelased.
* Ukraina president Petro Porošenko allkirjastas seadluse, millega muudeti läänekristlik esimene jõulupüha, 25. detsember riiklikuks pühaks. Endiselt jäi riiklikuks pühaks ka õigeusklike esimene jõulupüha, mida Ukraina õigeusu kirikud tähistavad vana kalendri ajaarvestusest lähtudes 7. jaanuaril.
* Venemaal teatas Tatarstani peaprokurör Ildus Nafikov, et tatari keel ei ole enam vabariigi koolides kohustuslik õppeaine. Edaspidi on tegemist vabaainega, mille maht tunniplaanis on kaks tundi nädalas.
* Eestis pidas keskkriminaalpolitsei ajutiselt kinni majandus- ja taristuministri Kadri Simsoni elukaaslase, lihatööstusettevõtte HKScan Estonia endise tegevjuhi Teet Soormi ja sama ettevõtte teise juhtivtöötaja Mati Tuvi, keda kahtlustatakse suures ulatuses omastamises ja rahapesus. Hiljem samal päeval lasti mõlemad mehed vabadusse.

## [[30. november]]

* Boliivia president Evo Morales teatas ametlikult, et kavatseb 2019. aastal kandideerida neljandat korda riigi presidendiks. Mitmes Boliivia linnas toimusid selle tõttu meeleavaldused presidendi ja kohtuotsuse vastu, millega kaotati presidendi tagasivalimisele kehtinud piirangud.
* Gruusia konstitutsioonikohus dekriminaliseeris marihuaana kasutamise isiklikuks otstarbeks.
* Islandil saavutas suuruselt teise parlamendierakonna Vasak-Roheline Liikumine esimees Katrín Jakobsdóttir kokkuleppe uue valitsuskoalitsiooni moodustamiseks. Jakobsdóttir oli korra juba valitsuse moodustamisest ebaedu tõttu loobunud, kuid teiste kandidaatide puudumisel nõustus uuesti valitsuse kokkupanekut proovima. Samal päeval vannutati ta peaministrina ametisse.
* Kasahstani suurima linna Almatõ linnavolikogu otsustas anda linna ühele peatänavale president Nursultan Nazarbajevi nime.
* Soomes keelustas Pirkanmaa ringkonnakohus neonatsistliku Soome Vastupanuliikumise tegevuse, mis tunnistati süüdi vihakõne levitamises ja vägivalla õhutamises.
* Zimbabwe president Emmerson Mnangagwa nimetas ametisse oma valitsuse, kus välisministriks sai Sibusiso Moyo, kaitseministriks Kembo Mohadi, siseministriks jäi edasi Obert Mpofu ja rahandusministriks senine rahandusministri kohusetäitja Patrick Chinamasa.
* Eesti peaminister Jüri Ratas alustas kahepäevast ametlikku visiiti Ghanas.

## Viited